Man sterf, 9 beseer in Wes-Kaapse botsingŉ Man is dood en nege ander beseer nadat ŉ bakkie en ŉ swaarvoertuig Donderdag in die Wes-Kaap gebots het. Andre Visser, woordvoerder van ER24, sê die ongeluk het op die Old Philadelphia-pad plaasgevind. “Die man wat dood is, was tussen ŉ groep mense wat agterop die bakkie gesit het. Hulle is uit die bakkie geslinger nadat die swaarvoertuig die kant van die voertuig getref het,” het Visser gesê. Die impak van die botsing het albei voertuie van die pad af gedwing. Die bakkie het gerol en is tussen die vragmotor en ŉ boom vasgepen. Die beseerdes is na nabygeleë hospitale geneem vir verdere behandeling.